“ไทยโคโคนัท”เล็งยื่นไฟลิ่ง มิ.ย.เทรด ส.ค.-ก.ย.พร้อมหวังระดมทุนกว่าพันลบ.
"ไทยโคโคนัท"เล็งยื่นไฟลิ่ง มิ.ย.เทรด ส.ค.-ก.ย.พร้อมหวังระดมทุนกว่าพันลบ.
12 พ.ค. 2558

นางสาวชัญญา ธนศักดิภัทร ประธานเจ้าหน้าที่บริหาร บริษัท ไทยโคโคนัท จำกัด (มหาชน) เปิดเผยว่า บริษัทคาดว่าจะยื่นแบบแสดงรายการข้อมูล(ไฟลิ่ง)ต่อคณะกรรมการกำกับหลักทรัพย์และตลาดหลักทรัพย์ (ก.ล.ต.) ในเดือน มิ.ย.นี้ เพื่อเสนอขายหุ้นเพิ่มทุนต่อประชาชนทั่วไปครั้งแรก(IPO) จำนวน 150 ล้านหุ้น โดยหวังว่าจะระดมทุนได้มากกว่า 1 พันล้านบาท และนำหุ้นเข้าซื้อขายในตลาดหลักทรัพย์แห่งประเทศไทย(SET)ในราวเดือน ส.ค.-ก.ย.58 หลังจากบริษัทแต่งตั้งให้บริษัท ทริปเปิ้ล เอ พลัส แอดไวเซอรี จำกัด เป็นที่ปรึกษาทางการเงิน
ไทยโคโคนัท ดำเนินธุรกิจผลิตและส่งออกผลิตภัณฑ์แปรรูปจากมะพร้าวไปยัง 52 ประเทศทุกภูมิภาคทั่วโลก มีสัดส่วนรายได้จากการส่งออกโดยตรงประมาณ 60% และจำหน่ายผ่านเอเยนต์ในไทยเพื่อส่งออกต่อ 30% มีตลาดหลัก คือ ทวีปอเมริกาเหนือ รองลงมาเป็นยุโรป เอเชีย และโอเชเนีย ตามลำดับ ขณะที่สัดส่วนการจำหน่ายในประเทศอยู่ที่ 10%